《赋得秦淮送宋仲珩》
明代·朱芾

春涨晓沄沄，空明澹孤屿。
中流送行舟，绿波渺南浦。
鸥从青镜下，人立沧溟语。
素縠漾凉飙，圆纹散疏雨。
桃叶怀旧题，后庭歌吊古。
因之寄离情，前洲采芳杜。

作者简介：明初松江府华亭人，字孟辨。洪武初官编修，改中书舍人。才思飘逸，工词章，兼善翰墨，真草篆隶清润遒劲，风度不凡。画山水人物亦佳。